b'\n_START_ARTICLE_\nVoja\xc5\xa1ni\xc5\xa1ka ulica, Maribor\n_START_PARAGRAPH_\nVoja\xc5\xa1ni\xc5\xa1ka ulica se prvi\xc4\x8d omenja leta 1472 kot Am Trenkh (ob vodi). Njen vhodni del so leta 1780 ozna\xc4\x8devali kot Gegen die Traa (proti Dravi). Leta 1824 so jo poimenovali Lent Gasse (Pristani\xc5\xa1ka ulica), leta 1839 Lend Gasse. Med letoma 1824 in 1869 so jo poimenovali tudi Fleischbank Gasse (Ulica mesarskih stojnic). Med letoma 1876 in 1900 jo preimenujejo v Schlackthaus Gasse (Klavni\xc5\xa1ka ulica). Ime je dobila po sedmih mesarskih stojnicah, ki so se nahajale v spodnjem delu ulice, kjer so mariborski mesarji prodajali meso (in najverjetneje tukaj tudi klali). Po izgradnji nove moderne klavnice v Melju so prepovedali prodajo mesa in zakol \xc5\xbeivali na mesarskih stojnicah. Zahodni del ulice pa so leta 1780 imenovali preprosto Gegen die Minoriten (K minoritom) in od leta 1846 Kasern Gasse (Voja\xc5\xa1ni\xc5\xa1ka ulica). Leta 1900 so celotno ulico preimenovali v Kasern Gasse. Leta 1919 so ime poslovenili v Voja\xc5\xa1ni\xc5\xa1ka ulica. Po nem\xc5\xa1ki okupaciji leta 1941 so jo ponovno poimenovali Kasern Gasse. Maja 1945 so ji vrnili slovensko ime Voja\xc5\xa1ni\xc5\xa1ka ulica. Ime Voja\xc5\xa1ni\xc5\xa1ka ulica je dobila zato, ker je vodila do Voja\xc5\xa1ni\xc5\xa1kega trga in nekdanje Dravske voja\xc5\xa1nice v nekdanji minoritskemu samostanu_NEWLINE_Vir: Sa\xc5\xa1o Rodovanovi\xc4\x8d, Mariborske ulice neko\xc4\x8d in danes, Zalo\xc5\xbeba Roman, Ljubljana 2015._NEWLINE_.'